ગુલામરસૂલ શાહ પણ આવા જ કોઠાસૂઝ ધરાવતા વ્યક્તિ છે. કાશ્મીરના કૂપવાડા જિલ્લાના સોનુકૂટ ગામના વતની એવા ગુલામરસૂલના પરિવારમાં કુલ ૧૨ વ્યક્તિઓ છે. પોતાના જીવનકાળમાં કાશ્મીરના અનેક રંગો જોઈ ચૂકેલા ગુલામરસૂલ કહે છે, ‘એક વખતે જ્યાં જવામાં લોકોનેે સ્વર્ગની અનુભૂતિ થતી હતી એ અમારું કાશ્મીર હવે આતંકવાદી પ્રવૃત્તિઓનો અખાડો બની ચૂક્યું છે. સ્થિતિ એટલી ખરાબ નથી હોતી જેટલી પ્રચાર માધ્યમોમાં બતાવવામાં આવે છે. કાશ્મીરને બદનામ કરવામાં આતંકવાદ કરતાં આંતરરાષ્ટ્રીય રાજકારણનો મોટો ફાળો છે. આજની તારીખમાં પણ સામાન્ય કાશ્મીરી ભારત સાથે જ રહેવા માંગે છે. તેને સપનામાં પણ પાકિસ્તાન જવાનો વિચાર નથી આવતો, પણ રાજકારણીઓ તેની આ ઇચ્છાને કદી પૂર્ણ નથી થવા દેતા. આજે સ્થિતિ એ છે કે, કાશ્મીર અને બારામુલ્લામાં ગમે ત્યારે, ગમે તે થઈ શકે છે. અમારા ગામમાં આતંકવાદી હુમલાઓ થતા નથી, પણ તેની અસરમાંથી અમે બાકાત નથી રહી શકતા.’